Koʻchmas mulkni ommaviy baholash tizimini joriy etish toʻgʻrisida
(decree, 2025-03-05)

Koʻchmas mulk obyektlarining bozor narxiga yaqin boʻlgan qiymatini aniqlashning zamonaviy usullari va mexanizmlarini joriy etish va keng qoʻllash, aholi va tadbirkorlarning iqtisodiy aktivlari oʻsib borishi uchun qulay shart-sharoit yaratish maqsadida: 1. Ushbu Farmonni qabul qilishdan koʻzlangan asosiy maqsadlar etib quyidagilar belgilansin: (a) respublikadagi mavjud 8 milliondan ortiq turar va noturar joylar, 7 millionga yaqin yer uchastkalarining iqtisodiy aktiv sifatidagi qiymatini aniqlash; (b) koʻchmas mulk obyektining soliq solish, oldi-sotdi qilish, garovga qoʻyish, jamoat ehtiyojlari uchun olib qoʻyish va boshqa holatlar uchun aniqlanadigan qiymati oʻzaro mutanosib boʻlishini taʼminlash; (v) koʻchmas mulk bozoriga oid ishonchli, toʻliq va davriy ravishda yangilanib boradigan axborot bazani yaratish; (g) soliq solishda adolatlilik tamoyilini yanada keng joriy etish. 2. 2025-yildan boshlab bosqichma-bosqich barcha koʻchmas mulk obyektlari ularning bozor narxiga yaqin boʻlgan qiymatini aniqlash maqsadida davriy ravishda ommaviy baholashdan oʻtkazilishi belgilansin. 3. Ommaviy baholash ishlari quyidagi bosqichlarda amalga oshirilsin: (a) 2025-2026-yillarda — eksperiment tariqasida Toshkent shahrida; (b) 2026-2027-yillarda — Nukus shahri va viloyatlar markazlarida; (v) 2027-yil va undan keyingi yillarda — qolgan hududlarda. 4. Kadastr agentligi huzurida davlat muassasasi shaklida boshqaruv xodimlarining cheklangan soni 30 nafardan iborat boʻlgan, Davlat budjeti mablagʻlari hisobidan moliyalashtiriladigan Koʻchmas mulkni ommaviy baholash milliy markazi (keyingi oʻrinlarda — Milliy markaz) tashkil etilsin. 5. Quyidagilar: (a) Iqtisodiyot va moliya vazirligi — koʻchmas mulkni ommaviy baholash sohasida yagona davlat siyosatini amalga oshiruvchi organ; (b) Kadastr agentligi — koʻchmas mulkni ommaviy baholash sohasida maxsus vakolatli organ; (v) Milliy markaz — koʻchmas mulkni ommaviy baholash sohasida ijro etuvchi organ etib belgilansin. 6. Iqtisodiyot va moliya vazirligi, Kadastr agentligi hamda Koʻchmas mulkni ommaviy baholash milliy markazi oʻrtasida koʻchmas mulkni ommaviy baholash sohasidagi vazifalar taqsimoti 1-ilovaga muvofiq tasdiqlansin. 7. Milliy markaz faoliyati, shu jumladan, koʻchmas mulkni ommaviy baholash tadbirlari quyidagi manbalar hisobidan moliyalashtirilsin: (a) Davlat budjeti; (b) xalqaro moliya institutlari va xorijiy hukumat moliya tashkilotlaridan jalb qilinadigan grantlar va texnik koʻmaklar; (v) Milliy markazning vaqtincha boʻsh turgan mablagʻlarini tijorat banklari depozitlariga joylashtirishdan olinadigan daromadlar; (g) qonunchilik hujjatlarida taqiqlanmagan boshqa mablagʻlar. 8. Ommaviy baholash tizimini normativ-huquqiy va uslubiy jihatdan taʼminlash uchun Iqtisodiyot va moliya vazirligi, Kadastr agentligi: (a) bir oy muddatda Milliy markaz faoliyatini tashkil etish toʻgʻrisidagi qaror loyihasini Vazirlar Mahkamasiga kiritsin; (b) uch oy muddatda Koʻchmas mulkni ommaviy baholash uslubiyotini belgilangan tartibda tasdiqlasin va davlat roʻyxatidan oʻtkazsin; (v) 2026-yil oxiriga qadar Toshkent shahridagi eksperiment natijalari, ilgʻor xorijiy tajriba hamda xalqaro ekspertlarning xulosalari va tavsiyalari asosida “Koʻchmas mulkni ommaviy baholash toʻgʻrisida”gi qonun loyihasini Vazirlar Mahkamasiga kiritsin. 9. Qurilish va uy-joy kommunal xoʻjaligi vazirligi Kadastr agentligi bilan birgalikda ikki oy muddatda bino va inshootlar qurilishining zamonaviy tendensiyalarini hisobga olgan holda ularni qayta tiklash qiymatining jamlanma koʻrsatkichlarini tasdiqlasin. 10. Ommaviy baholash tizimini dasturiy jihatdan taʼminlash uchun Iqtisodiyot va moliya vazirligi, Kadastr agentligi 2025-yil 1-noyabrga qadar Koʻchmas mulkni ommaviy baholash uslubiyotiga asosan: (a) koʻchmas mulk bozori toʻgʻrisidagi maʼlumotlarni toʻplash, qayta ishlash va tahlil qilish boʻyicha — “Koʻchmas mulk bozori monitoringi” avtomatlashtirilgan axborot tizimini; (b) koʻchmas mulkning bozor narxiga yaqin boʻlgan qiymatini aniqlash boʻyicha “Koʻchmas mulkni ommaviy baholash” avtomatlashtirilgan axborot tizimini ishlab chiqsin va amaliyotga joriy etsin. 11. Belgilansinki, respublika ijro etuvchi hokimiyat organlari va mahalliy davlat hokimiyati organlari, fuqarolarning oʻzini oʻzi boshqarish organlari va boshqa tashkilotlar Milliy markazning soʻroviga koʻra oʻn kun ichida ommaviy baholash tizimi uchun zarur boʻlgan axborotlarni bepul taqdim etishlari, oʻzlarining axborot tizimlarini Milliy markazning axborot tizimlari bilan integratsiya qilishlari lozim. 12. Iqtisodiyot va moliya vazirligi: (a) ikki hafta muddatda Iqtisodiyot va moliya vazirligi tizimidagi tashkilotlar xodimlarining cheklangan umumiy soni doirasida Kadastr agentligi markaziy apparati tuzilmasida Davlat budjetidan moliyalashtiriladigan 7 ta shtat birligidan iborat Koʻchmas mulkni ommaviy baholash tizimini muvofiqlashtirish boshqarmasini tashkil etsin; (b) 2025-yil 1-dekabrga qadar Toshkent shahridagi eksperimentning dastlabki natijalaridan kelib chiqib, ommaviy baholashdan oʻtkazilgan mol-mulklar va yer uchastkalari uchun mol-mulk soligʻi va yer soligʻi boʻyicha soliq solinadigan bazani qaytadan belgilash va soliq stavkalarini pasaytirish boʻyicha Vazirlar Mahkamasiga takliflar kiritsin. 13. Kadastr agentligi direktoriga Iqtisodiyot va moliya vazirligi bilan kelishilgan holda Milliy markaz xodimlarining ish yuklamasi va faoliyati samaradorligidan kelib chiqib, Milliy markazga qoʻshimcha shtat birliklarini ajratish vakolati berilsin. 14. Oʻzbekiston Respublikasi Prezidentining 2023-yil 25-yanvardagi “Respublika ijro etuvchi hokimiyat organlari faoliyatini samarali yoʻlga qoʻyishga doir birinchi navbatdagi tashkiliy chora-tadbirlar toʻgʻrisida”gi PF-14-son Farmoniga 2-ilovaga muvofiq oʻzgartirishlar va qoʻshimcha kiritilsin. 15. Mazkur Farmonning ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Qoʻchqorov va Kadastr agentligi direktori F.J. Poʻlatov belgilansin. 16. Farmon ijrosini har oyda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Iqtisodiyot va moliya vazirligining koʻchmas mulkni ommaviy baholash sohasidagi asosiy vazifalari: (a) ommaviy baholash tizimini amalga oshirish boʻyicha yagona davlat siyosatini ishlab chiqish va yuritish; (b) ommaviy baholash jarayonini tartibga soluvchi chora-tadbirlar va mexanizmlarni ishlab chiqish, shu jumladan, ommaviy baholash uslubiyotini takomillashtirish; (v) ommaviy baholash natijalarini amaliyotga tatbiq etish hamda takomillashtirish yuzasidan takliflar ishlab chiqish; (g) respublika miqyosida va alohida hududlarida, shu jumladan, urbanizatsiya jarayonlari va infratuzilmaning rivojlanishi, narxlar darajasi va boshqa bozor koʻrsatkichlarining oʻzgarishi munosabati bilan respublikaning alohida tuman (shahar)laridagi koʻchmas mulk obyektlarini ommaviy baholashdan oʻtkazish boʻyicha takliflarni ishlab chiqish. 2. Kadastr agentligining koʻchmas mulkni ommaviy baholash sohasidagi asosiy vazifalari: (a) ommaviy baholash jarayonida maʼlumotlar bazasida mavjud boʻlgan koʻchmas mulk obyektlariga oid maʼlumotlarning toʻliqliligini va sifatliligini taʼminlash; (b) ommaviy baholash oʻtkazilishi lozim boʻlgan koʻchmas mulk obyektlari roʻyxatini shakllantirish va yangilab borish; (v) ommaviy baholash maʼlumotlari monitoringini yuritish; (g) ommaviy baholash tizimini samarali tashkil etish, shuningdek, jarayonni raqamlashtirish va avtomatlashtirish; (d) Iqtisodiyot va moliya vazirligiga koʻchmas mulk obyektlarining ommaviy baholash jarayonini tartibga soluvchi chora-tadbirlar va mexanizmlarni ishlab chiqish, shu jumladan, ommaviy baholash uslubiyotini takomillashtirish yuzasidan takliflar kiritish; (e) koʻchmas mulk obyektlarini ommaviy baholash natijalarini koʻrib chiqish va tasdiqlash. 3. Koʻchmas mulkni ommaviy baholash milliy markazining koʻchmas mulkni ommaviy baholash sohasidagi asosiy vazifalari: (a) koʻchmas mulk obyektlarining bozor narxiga yaqin boʻlgan qiymatini ommaviy baholash orqali aniqlash; (b) ommaviy baholashning elektron maʼlumotlar bazasini yaratish, yuritish va yangilab borish, ommaviy baholash natijalarini ushbu bazaga alohida murojaatsiz va haq undirmasdan kiritish; (v) koʻchmas mulk obyektlarini ommaviy baholash bilan bogʻliq maʼlumotlarni oʻrganish, toʻplash va qayta ishlash asosida koʻchmas mulk bozorini monitoring va tahlil qilish. 1. 1-ilovada: (a) “Jami” pozitsiyasi quyidagi tahrirda bayon etilsin: “Jami53 75449 2934 461”; (b) “1. Iqtisodiyot va moliya vazirligi” boʻlimining “4. Kadastr agentligi” pozitsiyasi quyidagi tahrirda bayon etilsin: “Kadastr agentligi995422573shu jumladan direktor oʻrinbosarlari soni22”; (v) Izohlar qismi quyidagi mazmundagi 5.22.-kichik band bilan toʻldirilsin: